Nkꞌie nga ni̱stjin chu̱nchꞌóo̱n,
nanki Jerusalen tíi̱ncha bꞌasje sꞌí xu̱ta̱ nga tíi̱ncha tsꞌínkjꞌáítsjen ni̱stjin nkꞌie nga kisꞌejña chji ni̱nku̱ nginku̱n Nti̱a̱ná.
Kikjatsúꞌba Jesu má ma na̱tsihi̱n ni̱nku̱ xi tje̱hen má nga ꞌmi Kinte Niꞌyaha̱ Salomon.
A̱sꞌa̱i yꞌétjindaihi̱ jóo̱ ko̱ bꞌa̱ kitsúhu̱:
—¿Nkú tjín ni̱stjin nꞌe̱sti sani̱?
Tsa kju̱axi̱ nga ji xi kitsꞌín nibá Nti̱a̱ná,
tꞌinya kixi̱ kixi̱ni̱ ndꞌa̱i̱.
Bꞌi̱ kitsú Jesu:
—Ja bꞌa̱ kixinnu̱u tu̱nga najmi kisꞌejihínnu̱u.
Ni xi títsꞌian ngajoho̱ Na̱ꞌmina̱,
tíbakúchji yáha an.
Tu̱nga najmi sꞌejihínnu̱u a̱tꞌaha̱ najmi chu̱tsa̱nka̱na̱ jun.
Chu̱tsa̱nka̱na̱ ntꞌé nta̱na̱.
An be chu̱tsa̱nka̱na̱ ko̱ tsjennkína.
An tsꞌinkꞌíéntu tíkꞌun síán.
Najmi ka̱ma ndyja̱ ko̱ najmi chꞌa xi kjéꞌana a̱ya ntsa̱.
Na̱ꞌmina̱ kitsjána chu̱tsa̱nko̱ ko̱ kui xi ꞌyún chánka nga tu̱ yáhá ni.
Ndaha nku najmi ka̱maha̱ kjéꞌaha̱ chu̱tsa̱nka̱ xi tjíntu a̱ya ntsja.
Na̱ꞌmiu̱ ko̱ an nkuhú maha̱ni̱.
Nkꞌie nga kintꞌé éi̱n já judio̱ kꞌaku̱,
a̱sꞌa̱i ta̱ jakjꞌá ngáha ndji̱o̱ nga mjehe̱ tsꞌi̱ínkꞌien Jesu.
Bꞌi̱ kitsú Jesu nga kinchja̱:
—Nkjin ṉkjún ni xi nda kitsꞌian a̱jinnu̱u,
xá xi kitsjána Na̱ꞌmina̱.
¿Má nga̱tꞌaha̱ mjehe̱nu̱u kꞌúéhenú ndji̱o̱?
A̱sꞌa̱i bꞌi̱ kitsú jóo̱:
—Najmi nga̱tꞌaha̱ ni nda xi kinꞌei.
Tu̱ nga̱tꞌaha̱ ní nga najmi tíyankjúín Nti̱a̱ná nga bꞌa̱ tíbixín.
Kui kju̱a̱ha nga ndji̱o̱ sꞌe̱he ri.
Nda̱ a̱sunnte ní,
tu̱nga Nti̱a̱náhá tínꞌe mai yjohi̱.
Bꞌi̱ kitsú Jesu:
—Kju̱a̱téxumanu̱u tjítꞌa má nga bꞌa̱ kitsú Nti̱a̱ná nga kinchja̱ko̱ xu̱ta̱:
“Nti̱a̱nú kixinnu̱u.”
Bꞌa̱ tsꞌín Nti̱a̱ná bꞌa̱ kitsúhu nga nti̱a̱ xu̱ta̱ xi tsichukꞌúhu̱n éhe̱n.
Ko̱ yaá nga chjíhi̱ ra̱ ngayjee̱ ni xi tjítꞌa éhe̱n Nti̱a̱ná.
An bi,
Nti̱a̱ Na̱ꞌmiu̱ kitsjána xá xi tjíhin nga tsꞌian ko̱ kitsꞌín nibána a̱sunntei̱.
Kui nga,
¿nkú tjíhi̱n ra̱ nga bꞌa̱ tíbixíhinnu nga najmi tíbenkjúhunna Nti̱a̱ná nkꞌie nga bꞌa̱ tíxian nga an xi Ntíhi̱ Nti̱a̱ná?
Tsa najmi títsꞌian xá xi tsꞌe̱ Na̱ꞌmina̱,
najmi tu̱ nꞌe sꞌejinnú.
Tu̱nga tsa títsꞌian xáha̱,
ndaha tsa najmi sꞌe̱jinnu̱u an,
tu̱nga nꞌe̱ sꞌejinnú xóo̱.
Bꞌa̱ tsꞌín cha̱hanu ko̱ ka̱mankjinnu̱u nga Nti̱a̱ Na̱ꞌmiu̱ tíjñajinna ko̱ nga an tíi̱jñajihi̱n Nti̱a̱ Na̱ꞌmiu̱.
A̱sꞌa̱i ta̱ kama mjehé ngáha̱ ra̱ jóo̱ nga ku̱a̱kjꞌánijéhe̱,
tu̱nga tsitjuhú Jesu yo̱ nga ngji tꞌaxín.
A̱sꞌa̱i tsichu ngáha ngabantá ntáje̱ Jordan.
Ngjikꞌiejña a̱nte má nga tsaténtá Jua xu̱ta̱ nga tjuhun.
Nkjin xu̱ta̱ xi jꞌaisehe̱ Jesu yo̱ ko̱ bꞌa̱ i̱ncha kitsú:
—Ndaha nku kju̱a̱nkjún najmi kitsꞌín Jua,
tu̱nga kju̱axi̱hí ngayjee̱ ni xi kinchja̱ni̱jmíyaha nda̱i̱.
Nkjin xu̱ta̱ kisꞌejihi̱n Jesu a̱nte xuꞌbo̱.